Document ID: 32003D0324

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Μαΐου 2003
όσον αφορά παρέκκλιση από την απαγόρευση ανακύκλωσης εντός του ίδιου είδους για τα γουνοφόρα ζώα, δυνάμει του κανονισμού (ΕΚ) αριθ. 1774/2002 του Ευρωπαϊκού Κοιοβουλίου και του Συμβουλίου
[κοινοποιηθείσα υπό τον αριθμό Ε(2003) 1496]
(Τα κείμενα στη φινλανδική και σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2003/324/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 22 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1774/2002 απαγορεύει τη χρήση μεταποιημένων ζωικών πρωτεϊνών ως ζωοτροφών για ζώα του ίδιου είδους με αυτά από τα οποία προέρχονται οι πρωτεΐνες. Παρεκκλίσεις μπορούν να χορηγούνται σε ό,τι αφορά τα γουνοφόρα ζώα αφού ζητηθεί η γνώμη της αρμόδιας επιστημονικής επιτροπής.
(2)
Η επιστημονική συντονιστική επιτροπή εξέδωσε γνώμη στις24 και 25 Ιουνίου 1999 σχετικά με τους κινδύνους που συνδέονται με μη συμβατικούς μεταδοτικούς παράγοντες, συμβατικούς μεταδοτικούς παράγοντες και άλλους παράγοντες κινδύνου που εισέρχονται στην ανθρώπινη ή ζωική τροφική αλυσίδα μέσω πρώτων υλών από νεκρά ζώα και πτώματα ζώων ή μέσω ακατάλληλων υλών. Η γνώμη αυτή ενημερώθηκε στις 13 Ιουλίου 1999. Η γνώμη αναφέρεται στους κινδύνους που συνδέονται με τη σίτιση των γουνοφόρων ζώων με μεταποιημένες ζωικές πρωτεΐνες που προέρχονται από το ίδιο είδος.
(3)
Στις 17 Σεπτεμβρίου 1999 η επιστημονική συντονιστική επιτροπή εξέδωσε γνώμη σχετικά με την ανακύκλωση εντός του ίδιου ζωικού είδους και τον κίνδυνο που ενέχει η ανακύκλωση ζωικών υποπροϊόντων ως ζωοτροφών σε ό,τι αφορά τη μετάδοση ΜΣΕ σε εκτρεφόμενα μη μηρυκαστικά ζώα.
(4)
Σύμφωνα με τις επιστημονικές αυτές γνώμες η ανακύκλωση γουνοφόρων ζώων είναι δυνατόν να εξεταστεί σε ορισμένες περιοχές βάσει έγκυρης τεκμηρίωσης, η οποία να εξασφαλίζει ότι δεν υπάρχει πιθανότητα εμφάνισης παράγοντα ΜΣΕ στο συγκεκριμένο πληθυσμό. Στις γνώμες αυτές καθορίζονται επίσης οι αναγκαίοι όροι για την ελαχιστοποίηση του κινδύνου ΜΣΕ.
(5)
Η Φινλανδία υπέβαλε αίτηση παρέκκλισης σχετικά με την απαγόρευση ανακύκλωσης εντός του ίδιου είδους για τα γουνοφόρα ζώα. Η αίτηση πληροί του όρους που καθορίζονται στις γνώμες της επιστημονικής συντονιστικής επιτροπής για την ελαχιστοποίηση του κινδύνου ΜΣΕ.
(6)
Συνεπώς, πρέπει να χορηγηθεί στη Φινλανδία παρέκκλιση από την απαγόρευση ανακύκλωσης εντός του ίδιου είδους για τα γουνοφόρα ζώα δυνάμει του κανονισμού (ΕΚ) αριθ. 1774/2002. Για να αποφευχθεί κάθε κίνδυνος για τη δημόσια υγεία και την υγεία των ζώων, η παρέκκλιση αυτή πρέπει να υπόκειται σε ορισμένους όρους.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορήγηση παρέκκλισης στη Φινλανδία για ορισμένα γουνοφόρα ζώα
Σύμφωνα με το άρθρο 22 παράγραφος 2 του κανονισμού (ΕΚ) αριθ. 1774/2002, χορηγείται παρέκκλιση στη Φινλανδία σε ό,τι αφορά το τάισμα των ακόλουθων γουνοφόρων ζώων με μεταποιημένες ζωικές πρωτεΐνες που προέρχονται από νεκρά ζώα ή τμήματα νεκρών ζώων του ίδιου είδους:
α)
αλεπούδες (Vulpes vulpes και Alopex lagopus) και
β)
νυκτερευτές (Nyctereutes procynoides).
Άρθρο 2
Εγκρίσεις για καταχωρημένα αγροκτήματα
Η αρμόδια αρχή μπορεί να χορηγήσει έγκριση σε καταχωρημένα αγροκτήματα για το τάισμα των ειδών που αναφέρονται στο άρθρο 1 με μεταποιημένες ζωικές πρωτεΐνες που προέρχονται από νεκρά ζώα ή τμήματα νεκρών ζώων του ίδιου είδους. Έγκριση αυτού του είδους θα χορηγείται μόνο σε καταχωρημένα αγροκτήματα:
α)
βάσει αίτησης συνοδευόμενης από την κατάλληλη τεκμηρίωση με την οποία θα αποδεικνύεται ότι δεν υπάρχει λόγος υπόνοιας παρουσίας παράγοντα ΜΣΕ στον πληθυσμό του είδους τον οποίο αφορά η αίτηση·
β)
όταν εφαρμόζεται κατάλληλο σύστημα επιτήρησης για ΜΣΕ στα γουνοφόρα ζώα, το οποίο περιλαμβάνει τακτικές εργαστηριακές αναλύσεις δειγμάτων για ΜΣΕ·
γ)
όταν παρέχονται οι κατάλληλες εγγυήσεις ότι κανένα ζωικό υποπροϊόν ή μεταποιημένη ζωική πρωτεΐνη που προέρχεται από τα ζώα αυτά ή τους απογόνους τους δεν μπορεί να εισέλθει στην ανθρώπινη τροφική αλυσίδα ή στη ζωική τροφική αλυσίδα άλλων ζώων εκτός των γουνοφόρων·
δ)
όταν το αγρόκτημα δεν είχε καμία γνωστή επαφή με άλλο αγρόκτημα για το οποίο υπήρχε υπόνοια ή επιβεβαιωμένο κρούσμα ΜΣΕ·
ε)
όταν ο υπεύθυνος του καταχωρημένου αγροκτήματος συμμορφώνεται με τις απαιτήσεις που προβλέπονται στο παράρτημα ΙΧ του κανονισμού (ΕΚ) αριθ. 1774/2002 και στο παράρτημα της παρούσας απόφασης.
Άρθρο 3
Μέτρα ελέγχου
1. Η αρμόδια αρχή λαμβάνει τα αναγκαία μέτρα ώστε:
α)
να ελέγχει τη σύνθεση, τη μεταποίηση και τη χρήση ζωοτροφών που περιέχουν μεταποιημένες ζωικές πρωτεΐνες προερχόμενες από νεκρά ζώα ή τμήματα νεκρών ζώων του ίδιου είδους·
β)
για τα ζώα τα οποία σιτίζονται με τις ζωοτροφές που αναφέρονται στο στοιχείο α):
i)
να υπάρχει αυστηρή επιτήρηση της κατάστασης της υγείας τους·
ii)
να υπάρχει κατάλληλο σύστημα επιτήρησης ΜΣΕ με τακτικές εργαστηριακές αναλύσεις δειγμάτων·
γ)
να τηρούνται οι απαιτήσεις του άρθρου 2.
2. Στα δείγματα που αναφέρονται στην παράγραφο 1 στοιχείο β) σημείο ii) πρέπει να περιλαμβάνονται δείγματα που έχουν ληφθεί από ζώα που εμφανίζουν νευρολογικά συμπτώματα και από μεγαλύτερης ηλικίας ζώα αναπαραγωγής.
Άρθρο 4
Αναστολή έγκρισης
Μια έγκριση όπως προβλέπεται στο άρθρο 2 αναστέλλεται αμέσως σε περίπτωση υπόνοιας ή επιβεβαιωμένης επαφής με άλλο αγρόκτημα για το οποίο υπήρχε υπόνοια ή επιβεβαιωμένο κρούσμα ΜΣΕ έως ότου αποκλειστεί ο κίνδυνος μόλυνσης.
Άρθρο 5
Συμμόρφωση με την παρούσα απόφαση
Η Φινλανδία λαμβάνει αμέσως τα αναγκαία μέτρα για τη συμμόρφωση με την παρούσα απόφαση και τα δημοσιεύει. Ενημερώνει αμέσως την Επιτροπή σχετικά.
Άρθρο 6
Εφαρμογή
Η παρούσα απόφαση εφαρμόζεται από την 1η Μαΐου 2003.
Άρθρο 7
Αποδέκτης
Η παρούσα απόφαση απευθύνεται στη Δημοκρατία της Φινλανδίας.
Βρυξέλλες, 12 Μαΐου 2003.

Labels: 20
0
6
18
15